Lengvarský, Vladimír, minister zdravotníctva SR (2021-04-30):
Vážený pán predsedajúci, vážené, vážení členovia parlamentu, dámy, páni, stojím tu pred vami ako nový jeden mini... nový minister vo vláde s veľkým rešpektom a s vedomím si zodpovednosti za nielen doriešenie pandémie COVID-u a jeho ďalšie manažovanie, ale aj za úlohy, ktoré sú spojené s poskytovaním zdravotnej starostlivosti a celým systémom zdravotníctva na Slovensku. Začnem možno jedným príkladom z mojej dlhoročnej praxe v vojenskom zdravotníctve, ale to je v princípe jedno, či je to vojenské zdravotníctvo alebo iné. Celé roky som trávil veľkú časť pracovnej doby alebo aj mimopracovnej doby tým, že som vybavoval zdravotnú starostlivosť ľuďom, ktorí odišli z ambulancie alebo z nemocnice a bolo im povedané, nájdite si urológa, onkológa, vybavte si rezonanciu, cétečko, nejaký labák a tak ďalej. To skrátka by sa v zdravotníctve, ktoré je funkčné, nemalo stať. Ten manažment pacienta, ktorý do systému vojde – či už cestou praktického lekára pre dospelých, alebo na záchranke, alebo v nemocnici –, skrátka musí byť komplexný, tak aby ho previedol celým systémom čo najefektívnejšie, v patričnej kvalite a tak aby bol jasný aj výstup vyšetrení a jeho ďalší osud. Takže v programovom vyhlásení vlády sú tri hlavné piliere, ktoré bude treba riešiť. A to je pacient, ako som spomenul, zdravotnícky pracovník a systém poskytovania zdravotnej starostlivosti ako taký, ktorý má viacero častí, počnúc poisťovňami, úradom pre dohľad a tak ďalej a tak ďalej. Pacient musí byť stredobodom pozornosti. Jeho manažment, kvalita liečby, nastavené štandardy, dôraz na prevenciu a starostlivosť aj teda po vyliečení v spolupráci aj s zložkami sociálneho systému bude mojou prioritou. Plánujeme zaviesť štandardy v zdravotnej starostlivosti, na ktorých sa teda už pracuje, nie všetky sú prijaté, ale bude sa na nich pracovať ďalej. Musíme časovo aj geograficky zadefinovať, akú sieť zdravotníckych zariadení na akých úrovniach pacient potrebuje, tú sieť prípadne zhustiť alebo v niektorých miestach možno trochu popustiť, ale takisto k tomu musí byť nastavená primárna ambulantná starostlivosť, to znamená lekári všeobecní pre dospelých, pediatri, ďalej špecializovaná ambulantná starostlivosť a takisto záchranný systém, či už pozemný, alebo letecký. Štát musí hrať silnú regulačnú úlohu v tom, ako ten systém bude nastavený a ako bude fungovať. Vieme, že v systéme sú aj poskytovatelia, ktorí sú neštátni, ale myslím si, že pri dobrom manažovaní všetkých subjektov, ktoré poskytujú zdravotnú starostlivosť, s výraznou štátnou kontrolou môžme dosiahnuť to, čo sme si vytýčili. Veľakrát sa tu dneska spomínal plán obnovy. Zdravotníctvo má v ňom vyčlenenú pomerne veľkú čiastku, za čo ďakujem svojim predchodcom a kolegom, ktorí sa na tom podieľali. Ale podmienkou, aby sme mohli z plánu obnovy a odolnosti čerpať, je prijatie reforiem, ktoré budú viesť k optimalizovanej sieti nemocníc, poskytovaniu primárnej starostlivosti, ako som spomínal, k reforme záchranných služieb, špecializovanej ambulantnej starostlivosti, a prijatie niektorých opatrení, ktoré budú jasne dávať Európskej únii najavo, že sme pripravení našu sieť zefektívniť, zoptimalizovať, patrične na ňu finančne prispievať a takisto ju regulovať a prispôsobovať potrebám pacientov. Keď sa bavíme ešte o pacientovi, budem klásť veľký dôraz na jednu vec, a to je prevencia. Každé ochorenie, ktoré zachytíme pred tým, ako vznikne, je stále lacnejšie na liečbu, ako keď sa plne rozvinie a dôjde do horších a ťažších štádií. Takže znovu spúšťame, ja chápem, že počas COVID-u zdravotníctvo bolo vysoko zaťažené a doteraz je, ale so zlepšovaním sa situácie musíme znovu rozbehnúť programy, ktoré tu už bežali, za čo tiež ďakujem svojim predchodcom, a to je hlavne onkologický, ktorý teda je pomerne často príčinou úmrtia obyvateľstva. Takže sústredíme sa na prevenciu, nastavíme systém tak, aby preventívne prehliadky boli tak dobre hodnotené pre všeobecných lekárov, aby sami vyhľadávali pacientov, aby sami s nimi komunikovali. Musíme tomu, samozrejme, urobiť aj nejakú kampaň, musíme k tomu urobiť edukáciu pacientov. Takže prevencia bude mojím, jedným z mojich primárnych cieľov. Ďalšia vec, ktorá súvisí s pacientom, je starostlivosť o dlhodobo chorých. Niekoľkokrát už tu bežali rôzne reformy a rôzne stratifikácie nemocníc a pod rôznymi názvami tieto procesy, ale ich spoločný cieľ je jeden – zníženie počtu možno akútnych lôžok, ich efektívnejšie využitie a na druhej strane musíme výrazne zvýšiť počty lôžok pre dlhodobo chorých, počty lôžok pre paliatívnu starostlivosť, počty lôžok pre ľudí po infarktoch, cievnych, mozgových príhodách, po úrazoch, tak aby sa nezapĺňali lôžka v nemocniciach a mohli sme ich využiť pre tých pacientov, ktorí to potrebujú, a tak aby sme aj tým ľuďom, ktorí ten pobyt v nemocnici potrebujú dlhší, nastavili a urobili podmienky také, ktoré budú vhodné na ich liečbu, na ich dĺžku pobytu v nemocnici alebo v týchto zariadeniach, tak aby nebol limitovaný poisťovňami, aby nebol limitovaný nejakými ďalšími obmedzeniami. Súčasne sa uvoľní, uvoľnia ruky aj príbuzným týchto pacientov, ktorí častokrát musia čerpať dovolenky, prípadne opustiť zamestnanie preto, aby sa mohli o týchto pacientov starať. Zdravotnícki pracovníci, ďalšia veľmi dôležitá kapitola alebo časť zdravotníckeho systému. V súčasnej situácii, ktorá plne odhalila to, že počet zdravotníckych pracovníkov je na hrane kritickej únosnosti, to znamená lekárov hlavne v urgentných odboroch, sestier s patričnými špecializáciami, ďalší pomocný personál, ktorý chýbal v nemocniciach, plne odhalil to, že skôr alebo neskôr sa budeme veľmi musieť vážnym spôsobom zaoberať personálnou otázkou v zdravotníctve. Táto je ďalšia urgentná vec, ktorú treba riešiť. Nejde iba o zvýšenie počtu študentov, rozšírenie siete škôl, ktoré pripravujú zdravotnícky personál, ide najmä o jeho motiváciu. Motivácia môže byť dvojaká. Jedna je finančná, hovoríme o sestrách, kde sľubujeme 110 % priemernej mzdy v hospodárstve. Ale tá druhá a tá hlavná motivácia je podľa mňa pekné pracovné, príjemné pracovné prostredie, používanie moderných liečebných metód, jasné pravidlá, ktoré budú určovať štandardy liečebných, terapeutických a diagnostických postupov, systém, ktorý nebude nútiť personál pracovať nadčasy vo veľkej miere, ktorý skrátka im dá aj možnosť oddychu, relaxácie, načerpania nových síl. Pokiaľ sa bavíme o zdravotníckom personáli a jeho ďalšej motivácii, nesmieme zabudnúť ani na možnosť odborného rastu, vzdelávania, umožnenia absolvovania špecializácií v čo možno najkratšom čase bez zbytočných prieťahov a takisto možnosť na moderných pracoviskách podieľať sa na vedeckých a výskumných programoch. Plán obnovy hovorí takisto o stavbe, rekonštrukcii a modernizácii nemocníc. Znovu opakujem, tento plán je však podmienený tým, že najprv tú sieť musíme optimalizovať a reštrukturalizovať. Áno, sú pripravené projekty, hovorí sa o niekoľkých nemocniciach. Určite budeme pripravení tieto procesy naštartovať tak, aby sme sa tých nových nemocníc v krátkej dobe mohli dočkať. Dôležitou vecou je takisto urgentná zdravotná starostlivosť. Znovu otázka personálu a otázka vhodného umiestnenia jednotlivých typov ambulancií zdravotnej záchrannej služby a prípadne leteckej záchrannej služby. Znovu hovoríme o rozšírení počtu záchranárov, o zvýšení ich počtov študijných odborov jednotlivých na jednotlivých školách, pretože indikácie máme, že skrátka tých záchranárov je málo, boli vysoko preťažení a chcú možno niektorí systém opustiť. Podporou domácich ošetrovateľských služieb chceme zaistiť to, aby sa starostlivosť, kvalifikovaná zdravotná starostlivosť dostala bližšie k pacientovi. Pre pacienta, ktorý potrebuje dlhodobú zdravotnú starostlivosť a nevyžaduje nemocničný, teda pobyt v nemocnici alebo v podobných zariadeniach, je potrebné tú zdravotnú starostlivosť priblížiť k nemu domov, čo je najprirodzenejšie prostredie každého človeka. Takže určite budeme podporovať agentúry domácej ošetrovateľskej starostlivosti. Dotkneme sa aj marginalizovaných komunít. Dobre vieme, aké sú, aký je zdravotný stav v týchto oblastiach, akým spôsobom sú tam dodržiavané hygienické a iné štandardy a aké zdravotné komplikácie z toho vyplývajú, samozrejme, až do štatistiky priemerného veku dožitia v týchto komunitách. Celá tá sieť všeobecných lekárov pre dospelých by mala reflektovať aj tieto odlišnosti so zameraním sa na zvýšený edukačný vplyv, hygienický dozor a, znovu opakujem, výrazné preventívne opatrenia. So zdravotníckym systémom úzko súvisia aj ďalšie témy. Vzniká agentúra tzv. HTA, Health technology assessment, ktorá kvalifikovaným spôsobom kontroluje efektivitu prijímaných opatrení, efektivitu najmodernejších druhov liečby a dáva návrhy na ich zavedenie, prípadné zavedenie v Slovenskej republike. Toto považujem za veľmi významný, veľmi významný krok, ktorý sa už začal realizovať. V ďalšom období bude táto agentúra plne samostatná a nezávislá. Jej výstupy už v súčasnosti sú vysoko relevantné a veľmi rýchlym spôsobom nám dávajú možnosti rozhodnúť sa, či daný postup liečby, daný liek alebo daná technológia v zdravotníctve je vhodná, menej vhodná alebo nevhodná, či ju podporíme alebo nie. Lieková politika. Budem podporovať, samozrejme, najmodernejšiu liečbu, ale takisto širšie použitie generických a biosimilárnych liekov. Je to takisto výstup zo záverov tejto agentúry, o ktorej som hovoril predtým. Zavedieme a rozšírime centrálne nákupy najpoužívanejších a vysoko nákladových liekov, zdravotníckych pomôcok, technológií a podobne, tak aby v úzkej spolupráci s Útvarom hodnoty za peniaze tie, efektivita týchto nákupov bola čo najvyššia pre štát a ostalo viac peňazí pre reálne poskytovanie zdravotnej starostlivosti. Na záver možno chvíľu o vede a výskume. Veda a výskum v zdravotníctve, iste mi dáte za pravdu, je esenciálnou časťou štandardnej práce lekárov na klinických pracoviskách vyššieho typu. V súčasnosti tento stav, ktorý je v týchto oblastiach, nie je pre mňa úplne uspokojujúci. Vidím malú spoluprácu medzi klinikami, medzi odbornými pracoviskami napríklad Slovenskej akadémie vied. Ďalej takisto malý objem finančných prostriedkov na to určených z rozpočtu v kapitole ministerstva zdravotníctva, malý počet navrhovaných grantov a programov v tejto oblasti; má to súvis s tým, samozrejme, nízkym rozpočtovým krytím. Takže toto bude takisto jedna z ciest, ako možno zvýšiť atraktivitu zdravotníckych povolaní, či už v kategórii lekár, sestra, alebo iných. A takisto motivovať mladých lekárov k tomu, aby ostali na Slovensku s tým, že sa budú môcť podieľať na kvalitných vedeckých a výskumných projektoch. Ja vám ďakujem veľmi pekne. (Potlesk.)